## Pravilnik o izmjenama i dopunama Pravilnika o sustavu ocjenjivanja sukladnosti u ekološkoj proizvodnji

### NN 25/2008 (27.2.2008.), Pravilnik o izmjenama i dopunama Pravilnika o sustavu ocjenjivanja sukladnosti u ekološkoj proizvodnji

# MINISTARSTVO POLJOPRIVREDE, RIBARSTVA I RURALNOG RAZVOJA

**848**

Na temelju članka 23. stavka 3. Zakona o ekološkoj proizvodnji poljoprivrednih i
prehrambenih proizvoda (»Narodne novine« br. 12/01, 79/07), ministar
poljoprivrede, ribarstva i ruralnog razvoja uz suglasnost ravnatelja Hrvatske
akreditacijske agencije, donosi

## PRAVILNIK

### O IZMJENAMA I DOPUNAMA PRAVILNIKA O SUSTAVU OCJENJIVANJA SUKLADNOSTI U EKOLOŠKOJ PROIZVODNJI

Članak 1.

U Pravilniku o sustavu ocjenjivanja sukladnosti u ekološkoj proizvodnji
(»Narodne novine« br. 91/01), u članku 4. stavku 1. iza riječi: »potvrdnicu«
briše se točka i dodaje se riječ: »(certifikat)«.
U istom članku stavci 2. i 3. mijenjaju se i glase:
»Pravna osoba za provedbu postupka potvrđivanja izdaje potvrdnicu nakon
provedenog postupka ocjene sukladnosti proizvoda. procesa i usluga. Potvrdnica
se izdaje na temelju zapisnika o provedenom stručnom nadzoru, a za uvezene
proizvode na temelju priznate potvrdnice izdane u zemlji porijekla proizvoda
koja povezuje količinu i vrstu uvezenih proizvoda.«
»Priznavanje potvrdnice iz inozemstva provodi ovlaštena pravna osoba za provedbu
postupka ocjenjivanja sukladnosti.«

Članak 2.

Članak 6. mijenja se i glasi:
»Ovlaštena nadzorna stanica mora udovoljiti uvjete hrvatske norme HRN EN ISO/IEC
17020 – Opći kriteriji za rad različitih vrsta tijela koje provode inspekciju,
posebno sljedećih uvjeta:
1. da je pravna osoba iIi da je u sastavu pravne osobe registrirane za nadzor u
ekološkoj proizvodnji
2. ako je dio pravne osobe koja obavlja i druge djelatnosti osIm nadzora, da
bude prepoznatljiva unutar nje,
3. da ima dokumentaciju koja opisuje njezinu djelatnost i tehničko područje za
koje je mjerodavna i uvjete po kojima posluje,
4. da ima osiguranu, neovisnost, nepristranost u provođenju nadzora,
5. da raspolaže odgovarajućim prostorom i opremom potrebnom za provodenje
nadzora u ekološkoj proizvodnji,
6. da osoblje odgovorno za nadzor u ekološkoj proizvodnji ima odgovarajuću
stručnu spremu (iz područja biotehničkih znanosti), izobrazbu, iskustvo i
zadovoljavajuće poznavanja zahtjeva u ekološkoj proizvodnji,
7. da upotrebljava metode i postupke utvrđene u zahtjevima prema kojima se mora
određivati sukladnost (upute za planiranje nadzora, normno uzorkovanje, tehnike
nadzora),
8. da ima tehničkog voditelja s jasno određenim ovlastima i odgovornostima za
osiguravanje kakvoće u ekološkoj proizvodnji unutar nadzorne stanice, koji mora
biti osposobljen i iskusan za vođenje nadzorne stanice i koji preuzima potpunu
odgovornost za provođenje stručnog nadzora u ekološkoj proizvodnji, te osobu
koja ga u slučaju njegove odsutnosti zamjenjuje.
9. da ima sustav vođenja sveukupne dokumentacije o svojoj djelatnosti.«

Članak 3.

Članak 7. mijenja se i glasi:
»Ovlašteni ispitni laboratorij je pravna osoba iIi posebna organizacijska
cjelina unutar pravne osobe, ovlaštena od strane ministra za laboratorijska
ispitivanja u ekološkoj proizvodnji. Ovlašteni ispitni laboratorij mora
udovoljiti uvjetima hrvatske norme HRN EN ISO/IEC 17025 – Opći zahtjevi za
osposobljenost ispitnih i mjernih laboratorija, posebno sljedećih uvjeta:
1. da je pravna osoba ili dio pravne osobe registrirane za tehničko ispitivanje
i analize,
2. da ima utvrđene postupke zaštite povjerljivih podataka i vlasničkih prava
svojih korisnika, uključujući postupke za zaštitu podataka koji se elektronički
pohranjuju i prenose,
3. da ima utvrđenu odgovornost, ovlaštenje i međusobne odnose svih osoba koje
vode poslove, provode iIi provjeravaju posao koji utječe na kakvoću ispitivanja,
4. da je jedan član osoblja imenovan kao voditelj odjela za kakvoću rada
laboratorija,
5. da provodi sustav kakvoće rada laboratorija sukladno uvjetima iz norme,
6. da ima uspostavljen postupak za ocjenu zahtjeva, ponuda i ugovora,
7. da zahtjevi, uključujući metode koje treba upotrebljavati, budu na
odgovarajući način definirani i razumljivi,
8. da raspolaže odgovarajućim stručnim kadrom, prostorom i opremom sukladno
ispitivanjima za koja traži ovlaštenje,
9. da ima program izobrazbe kadrova sukladno ciljevima vlastitog razvitka,
10. da primjenjuje odgovarajuće metode i postupke za sva ispitivanja u području
svog djelovanja, što uključuje uzorkovanje. rukovanje, prijevoz, skladištenje i
pripremu uzorka. Preporučuju se metode koje su objavljene u međunarodnim,
regionalnim i nacionalnim normama. Laboratorij mora osigurati uporabu najnovijih
izdanja norma koje su na snazi.«

Članak 4.

U članku 9. točke 1., 7., 9. i 15. mijenjaju se i glase:
»1. da je pravna osoba registrirana za provedbu postupka ocjenjivanja
sukladnosti u ekološkoj proizvodnji,
7. da ima sustav kakvoće koji pruža povjerenje u vođenje sustava potvrđivanja,
9. da je zajedno sa svojim zaposlenicima slobodna od svih trgovačkih,
financijskih i drugih pritisaka koji bi mogli utjecati na rezultate
potvrđivanja,
15. da ima utvrđene postupke za rješavanje priziva i prigovora koji dolaze od
dobavljača iIi drugih strana, a tiču se postupanja s pitanjima potvrđivanja i
drugih srodnih pitanja i druge uvjete iz norme.«

Članak 5.

U članku 11. stavak 1. mijenja se i glasi:
»Postupak ovlašćivanja provodi Ministarstvo poljoprivrede, ribarstva i ruralnog
razvoja (u daljnjem tekstu: Ministarstvo) na temelju zahtjeva te dokaza o
udovoljavanju propisanim uvjetima.«

Članak 6.

U članku 15. stavku 1. alineja 4. mijenja se i glasi:
»- naziv proizvoda, količina i status proizvoda za koji se izdaje potvrdnica.«
Stavak 2. i obrazac potvrdnice iz Priloga Pravilnika o sustavu ocjenjivanja
sukladnosti u ekološkoj proizvodnji (»Narodne novine« br. 91/01) brišu se.

Članak 7.

(1) Pravne osobe iz članaka 2., 3. i 4. ovoga Pravilnika ovlaštene do stupanja
na snagu ovog Pravilnika moraju se akreditirati sukladno odredbama ovog
Pravilnika u roku od dvije godine od dana stupanja na snagu ovog Pravilnika.
(2) Pravne osobe iz članaka 2., 3. i 4. ovoga Pravilnika moraju se akreditirati
sukladno odredbama ovog Pravilnika u roku od dvije godine od dana dobivanja
ovlaštenja.

Članak 8.

Pravnim osobama koje ne udovolje uvjet iz članka 7. ovog Pravilnika oduzet će se
ovlaštenje.

Članak 9.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/08-01/08
Urbroj: 525-1-08-1
Zagreb, 15. veljače 2008.

Ministar
**mr. sc. Božidar Pankretić**, v. r.

Pravilnik, NN 25/2008-848
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)